
AZ ÉLELMISZERPAZARLÁS VIZSGÁLATA EGY ÓVÓDAI KÖZÉTKEZTETÉSBEN ÉS A MAGYAR HÁZTARTÁSOKBAN

Célkitűzés: Az élelmiszerpazarlás globális kihívást jelent. Mérsékléséért az élelmiszeriparnak, az ellátórendszernek és a háztartásoknak is felelősséget kell vállalniuk. Vizsgálatunk célja volt felmérni az élelmiszerpazarlás okait, mennyiségét, az ezzel kapcsolatos attitűdöket óvodai közétkeztetésben és magánháztartásokban.
Adatok és módszerek: Vizsgálatunk első részét egy óvodai közétkeztetésben végeztük 2023. július 03-07. és október 24-27. között (n=21-80), amely során az ebédnél történő élelmiszerveszteséget rögzítettük konyhai mérleg segítségével. Dokumentumelemzéssel vizsgáltuk az étlapokat, az élelmezésvezetővel strukturált interjút készítettünk. Saját szerkesztésű, önkitöltős online kérdőívvel vizsgáltuk a háztartásokat (n=125) 2023. szeptember 10-től 2023. október 30-ig. Szocidemográfiai, élelmiszerválasztással és élelmiszerpazarlással kapcsolatos kérdéseket, és a kanadai National Federation of Women's Institutes által fejlesztett kérdőív egyes elemeit alkalmaztuk. Leíró statisztikai műveleteket, Spearman-féle korrelációs vizsgálatokat, Fisher-féle egzakt próbát, χ²-próbát végeztünk IBM SPSS Statistics 20 szoftverrel, ahol p≤ 0,05.
Eredmények: Az óvodában végzett felmérés során az első héten 22,22±2,43%-os, míg a második héten 40,86±5,10%-os veszteség volt detektálható. Az élelmezési üzemnek nincs alternatív lehetősége az élelmiszermaradék felhasználására, így naponta elszállításra kerülnek. A háztartásokban élők számára vetítve, a leggyakrabban jelölt élelmiszerpazarlási ok a túl sok étel elkészítése (p=0,03) és a nincs idő az elkészítésre (p=0,013) volt. A 4-6 fős háztartások nagyobb számban tartottak haszonállatot (p=0,05).
Következtetések: Ismétlődő, gyermekkortól kezdődő oktatással, maradékra irányuló ötletek adásával, költséghatékonysági módszerek bemutatásával és egységes szupermarketi gyakorlatok bevezetésével az élelmiszerpazarlás mértéke javítható lenne.
 
 



